
MINISTERUL AFACERILOR INTERNE

INSTITUȚIA PREFECTULUI-JUDEȚUL VRANCEA


COMUNICAT DE PRESĂ

Astăzi, 28 august 2025, Marius Iorga, prefectul județului Vrancea, a convocat la sediul Instituției Prefectului – Județul Vrancea ședința lunară a Colegiului Prefectural.

Pe ordinea de zi a ședinței au fost incluse mai multe teme de interes public, după cum urmează:

1. Raport privind stadiul pregătirii unităților de învățământ pentru începerea anului școlar 2025 – 2026, prezentat de Inspectoratul Școlar Județean Vrancea.
Inspectorul școlar general, Livia Marcu, a prezentat structura anului școlar 2025 – 2026, care începe la 1 septembrie 2025 și se încheie la 31 august 2026, având o durată de 36 de săptămâni de cursuri. Acestea vor debuta pe 8 septembrie 2025 și vor fi organizate în 5 module de cursuri, separate de perioade de vacanță, după cum urmează:

· Modul 1: 8 septembrie – 24 octombrie 2025 (vacanță 25 octombrie – 2 noiembrie 2025);

· Modul 2: 3 noiembrie – 19 decembrie 2025 (vacanță 20 decembrie 2025 – 7 ianuarie 2026);

· Modul 3: 8 ianuarie – 20 februarie 2026 (vacanță de o săptămână, stabilită de inspectoratele școlare, în intervalul 21 februarie – 1 martie 2026);

· Modul 4: 2 martie – 3 aprilie 2026 (vacanța de primăvară/Paște: 4 – 14 aprilie 2026);

· Modul 5: 15 aprilie – 19 iunie 2026 (vacanța de vară: 20 iunie – 6 septembrie 2026).

Principalele subiecte abordate în pregătirea unităților de învățământ vizează:

· Unitățile de învățământ aflate în reabilitare (22), și relocarea elevilor acestora către alte școli din raza județului care permit acest lucru;

· Obținerea autorizațiilor de funcționare în urma verificărilor efectuate de ISU și DSP pentru un număr de peste 247 de unități de învățământ, precum și asigurarea securității acestora;

· Verificarea stocurilor de combustibil și a numărului de microbuze care deservesc transportul școlar în 65 de unități de învățământ;

· Digitalizarea procesului de învățământ prin dotarea cu echipamente IT achiziționate prin PNRR și PNRAS.

2. Informare privind diversificarea și intensificarea acțiunilor preventive și sporirea gradului de educație rutieră în rândul preșcolarilor, elevilor și tinerilor, prezentată de Inspectoratul de Poliție Județean Vrancea.
Comisarul Șef Lal Ionel, adjunct al inspectorului-șef al Inspectoratului de Poliție Județean Vrancea a precizat că în contextul deschiderii anului școlar 2025 – 2026, polițiștii rutieri au desfășurat verificări privind amplasarea mijloacelor de semnalizare rutieră în zonele adiacente unităților de învățământ, în special la trecerile pentru pietoni și stațiile de transport public. Totodată, în colaborare cu Inspectoratul Școlar Județean Vrancea, se caută soluții de finanțare pentru extinderea programului „Patrula școlară” la cât mai multe unități de învățământ gimnazial.

3. Activitatea APIA CJ Vrancea privind primirea și administrarea cererilor depuse în baza actelor normative și a tipurilor de subvenții în anul 2025, prezentată de Agenția de Plăți și Intervenție pentru Agricultură – Centrul Județean Vrancea.
Doamna Dorina Ștefan, director APIA Vrancea a relatat că în perioada 1 ianuarie – 30 iunie 2025, APIA CJ Vrancea a desfășurat ample activități de inspecție și plată, conform legislației naționale și europene:

· Activitate de control și inspecții: au fost realizate 106 inspecții, au fost verificate 511 anexe 17b, 127 parcele și 237 fermieri prin controlul calității CbM; au fost emise rapoarte de control de primăvară și de iarnă, inclusiv în urma sesizărilor.

· Activitate de plată: au fost procesate și aprobate cereri pe multiple programe de sprijin (motorină utilizată în agricultură, renta viageră agricolă, bunăstarea animalelor – porcine și păsări, investiții în sectorul vitivinicol, apicultură).

· Cele mai mari sume au fost acordate pentru:
• bunăstarea animalelor – peste 7,5 milioane euro;
• investiții în sectorul vitivinicol – peste 29 milioane lei;
• restructurarea și reconversia plantațiilor viticole – peste 310.000 lei.

În total, în semestrul I al anului 2025, APIA CJ Vrancea a efectuat plăți în valoare de 53.319.912,07 euro către fermierii și beneficiarii programelor de sprijin.

4. La punctul Diverse de pe ordinea de zi, domnul prefect Marius Iorga l-a invitat pe domnul Ionuț Lazăr, directorul stației de antigrindină, pentru a prezenta situația actuală a funcționării sistemelor. Acesta a precizat că sistemul antigrindină este oprit din luna august 2024. Măsura decisă mai sus de Ministerul Agriculturii ca urmare a lipsei unui studiu de impact va fundamenta decizia privind oportunitatea reluării funcționării sistemului. 
În urma unor informații apărute în presa locală, prefectul Marius Iorga a declarat că “niciun prefect fost sau actual nu a oprit sistemul de antigrindină din județul Vrancea.” 
Temele discutate astăzi sunt de maximă importanță pentru comunitatea noastră. Începerea în cele mai bune condiții a noului an școlar, siguranța copiilor pe durata transportului școlar și sprijinirea fermierilor reprezintă priorități pentru Instituția Prefectului și pentru toate instituțiile partenere. 
“Vom continua să monitorizăm atent aceste aspecte, astfel încât să asigurăm servicii publice de calitate și sprijin real pentru toți vrâncenii.”, a mai precizat prefectul Marius Iorga.

